# Casa Modolell

La Casa Modolell és un edifici situat als carrers dels Canvis Nous i del Cap del Món de Barcelona, catalogat com a bé amb elements d'interès (categoria C).

## Descripció

Consta de planta baixa i quatre pisos (cinc al carrer del Cap del Món).
Als baixos hi ha dos portals d'arc escarser, un de més ample que l'altre, i la porta de l'escala de veïns, amb llinda plana i finestra d'il·luminació del vestíbul. Els balcons són de llosana de pedra de mida decreixent en alçada, amb barana de ferro i seguits al primer pis. El coronament té una cornisa i un fris, i a cada planta hi ha una imposta a nivell dels forjats. El parament és d'estuc llis emmarcant les obertures, excepte als baixos i primer pis, que és de carreus de pedra.

## Història

El 1791, Jaume de Guàrdia i Ardèvol va establir en emfiteusi una finca al botiguer de teles Bernat Modolell i Ravella (†1793). El 1802, amb motiu del casament de l'hereu Pau Modolell i Negrevernís (†1837) amb Teresa Cebrià i Vilella, filla del doctor en dret Felip Cebrià Bordas i Rifós, exassessor del Consolat de Mar, la vídua Rosa Negrevernís va demanar permís per a reconstruir el frontis del carrer dels Canvis i remuntar un quart pis al carrer del Cap del Món, i novament el 1806 per a obrir-hi una porta.
El 1830, Pau Modolell va demanar permís per aixecar-hi i eixamplar-hi una porta i una finestra. Fou succeït pel seu fill Joaquim Modolell i Torres (†1854), i aquest per la seva filla Magdalena Modolell i Freixas (1848-1915), que posteriorment es va casar amb el periodista i escriptor Jaume Nogués i Taulet (1850-1902). Ambdós cònjuges eren fervents catòlics i realitzaren diverses obres benèfiques i religioses al llarg de la seva vida. Entre d'altres, destaca la capelleta de Sant Josep Oriol a la seva casa del carrer de la Palma de Sant Just i la cessió d'un solar a l'Eixample per a la construcció de l'Església de Sant Josep Oriol.
El 2006, la propietària Maria Lluïsa Jorba i Nadal va obtenir la llicència d'obres per a reformar l'edifici, obtenint en total quatre locals i tretze habitatges. El 2016 s'hi va instal·lar un ascensor, el que va motivar una intervenció arqueològica.

## Referències

* 1 2 3 4 5 6 «Edifici d'habitatges». Catàleg de Patrimoni. Ajuntament de Barcelona.
* ↑ AHPB, notari Tomàs Casanovas i Forès, 07-01-1791.
* ↑ AHPB, notari Magí Artigas, 09-01-1793.
* ↑ AHPB, notari Domènec Gibert, 18-04-1837.
* 1 2 3 4 Fitxes de patrimoni: Can Modolell. Ajuntament de Viladecans, p. 419.
* ↑ AHPB, notari Josep Clos i Trias, manual 1.164/5, f. 147-151v, 20-05-1802. Capítols matrimonials entre Pau Modolell i Negrevernís i Teresa Cebrià i Vilella.
* ↑ «Rosa Modolell. Vídua de Bernat Modolell. Canvis Nous i Cap del Món. Enderrocar la façana de Canvis i reedificar-la afegint un 4t pis a la part del carreró». C.XIV Obreria C-88/1802-001. AHCB, 04-01-1802.
* ↑ «Rosa Modolell. Vídua. Canvis Nous i Cap del Món. Casa. Obrir una porta». C.XIV Obreria C-99/1806-033. AHCB, 25-02-1806.
* ↑ «Pau Modolell. Canvis Nous 4 i Cap del Món. Casa. Aixecar i eixamplar una porta i una finestra». C.XIV Obreria C-142/1830-112. AHCB, 21-06-1830.
* ↑ AHPB, notari Josep Umbert, manual 1.381/19, f. 994-1065v, 27-12-1873. Inventari post mortem dels béns de Joaquim Modolell i Torres.
* ↑ Anuario-Riera, 1896, p. 361.
* ↑ «Jaume Nogués i Taulet». Gran Enciclopèdia Catalana. Barcelona: Grup Enciclopèdia Catalana.
* ↑ Anuario del comercio, de la industria, de la magistratura y de la administración, 1885, p. 736.
* ↑ Gaseta municipal de Barcelona, 10-06-2006, p. 1316.
* ↑ Gallego Cañamero, José Miguel. Intervenció arqueològica. Carrer Canvis Nous, 7 (novembre - desembre de 2016). Actium Patrimoni Cultural SL, desembre 2018.

## Vegeu també

* Casa-fàbrica Guàrdia-Desvalls
* Can Modolell (Viladecans)